Diari Oficial de la Generalitat Valenciana


Sumari del DOGV 4912, del 28-12-2004 (2004/13320)

ORDRE de 15 de desembre de 2004, de la Conselleria de Benestar Social, per la qual es convoquen ajudes econòmiques per al lloguer d'habitatges per jóvens i per parelles de jóvens.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   4912

Data del DOGV
:   28-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13553


Data del document
:   15-12-2004

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * habitatge
    * lloguer
    * ajuda pública
    * suport econòmic
    * jove
    * arrendament immobiliari

ORDRE de 15 de desembre de 2004, de la Conselleria de Benestar Social, per la qual es convoquen ajudes econòmiques per al lloguer d'habitatges per jóvens i per parelles de jóvens. [2004/Q13160]
  
Les dificultats existents per a l'accés dels jóvens al món laboral provoquen que molts d'ells no es puguen independitzar econòmicament i estiguen obligats a continuar depenent de l'ajuda material de la família, cosa que, unida a l'increment produït en els preus dels habitatges, suposa endarrerir fins a un futur incert els seus projectes d'habitatge i família propis, molt més frustrant com més necessària és la dita independència, d'acord amb el pes de la tradició, de les circumstàncies de la vida moderna, o d'ambdós factors.
  
Per tal de contribuir a pal·liar la situació donada i en el context competent que estableix l'article 3 de la Llei 4/1989, de Creació de l'Institut Valencià de la Joventut, l'Institut ha decidit facilitar els processos d'autonomia dels jóvens mitjançant l'establiment d'ajudes econòmiques adreçades a contribuir a sufragar les despeses resultants del lloguer d'habitatges en què constituir el nucli de convivència.
  
Per això, i fent ús de les competències que em confereixen l'article 35 de la Llei 5/1983, de 30 de desembre, de Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoquen ajudes econòmiques per sufragar despeses de lloguer d'habitatge destinat a domicili habitual de jóvens i de parelles jóvens, i s'aproven les bases per les quals es regiran, que s'inclouen com a annex I, i també el model de sol·licitud, que figura com a annex II, ambdós de la present ordre.
  
Segon
  
L'eficàcia de la present convocatòria d'ajudes queda condicionada a l'existència, en el pressupost de l'Institut Valencià de la Joventut per a l'any 2005, de crèdit adequat i suficient per a atendre les ajudes que s'hi preveuen. A tal efecte, una vegada aprovats els pressuposts de l'exercici 2005, es publicarà en el Diari Oficial de la Generalitat Valenciana una resolució del director general de l'Institut Valencià de la Joventut en què es determine les línies pressupostàries i la quantia global màxima que servisca de suport a les ajudes que es convoquen.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè dicte totes les instruccions i les resolucions que calguen per al desplegament i l'execució del que preveu la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
  
Potestativament, es podrà interposar recurs de reposició, davant de la Conselleria de Benestar Social, en el termini d'un mes comptador a partir de l'endemà de la publicació de la present ordre, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 15 de desembre de 2004
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Bases de la convocatòria
  
Primera. Objecte de les ajudes
  
L'objecte de les presents ajudes és el finançament parcial de les despeses de lloguer d'habitatges destinats a domicili habitual de jóvens i de parelles jóvens d'acord amb les condicions següents:
  
a) Les ajudes previstes en la present ordre es refereixen exclusivament a despeses de lloguer generades durant l'any 2004. Els seus efectes seran des de l'1 de gener de 2004, si el contracte de lloguer estiguera en vigor en la data esmentada, o des del dia de l'entrada en vigor del contracte de lloguer.
  
b) Queden excloses del concepte de lloguer les despeses de comunitat i d'administració, i també les que es produïsquen en concepte de contribucions, impostos i arbitris, encara que estiguen incloses expressament en el contracte de lloguer corresponent.
  
c) El preu del lloguer, calculat d'acord amb el que estableix el punt anterior, no podrà superar:
  
- La quantitat de 301 euros, en el cas d'ajudes sol·licitades per jóvens individualment.
  
- La quantitat de 602 euros, en el cas d'ajudes sol·licitades per parelles de jóvens.
  
d) En el cas de les ajudes sol·licitades per jóvens individualment, a més a més, es tindran en compte els punts següents:
  
- Quan l'habitatge l'ocupe únicament un jove, el lloguer no podrà excedir els 301 euros mensuals.
  
- Quan l'habitatge siga ocupat pel sol·licitant juntament amb altres persones, llevat que es tracte de menors d'edat, el preu de l'arrendament s'entendrà dividit pel nombre de persones que ocupen l'habitatge, sense que en cap cas puga excedir els 301 euros per cada un dels ocupants.
  
- Quan l'habitatge es trobe ocupat per més d'un jove que complisca les condicions i els requisits per a ser beneficiari de les presents ajudes i en el contracte d'arrendament no figuren tots, cada un podrà sol·licitar l'ajuda, sempre que el preu d'arrendament dividit per cada un dels ocupants no excedisca els 301 euros mensuals.
  
- A l'efecte del que estableixen els paràgrafs anteriors, les persones que ocupen l'habitatge amb el sol·licitant, en cap cas no en podran ser ascendents.
  
e) Queden exclosos de la present convocatòria els lloguers d'immobles de promoció pública.
  
f) Les despeses de lloguer d'habitatges només podran ser objecte de les ajudes regulades en la present ordre quan els habitatges siguen ocupats efectivament pels beneficiaris de l'ajuda.
  
Segona. Quantia de l'ajuda
  
1. Les ajudes podran abastar fins al 50% de l'import total de l'arrendament generat durant l'any 2004, amb un límit màxim de 1.806 euros anuals en el cas de jóvens individuals, i de 3.612 euros anuals, en el cas de parelles de jóvens; tot això subordinat al crèdit disponible, que, en cas de ser insuficient, podrà prorratejar-se entre tots els beneficiaris de les ajudes.
  
2. A l'efecte del càlcul de l'ajuda, no es tindran en compte les mensualitats que no s'acrediten mitjançant el corresponent rebut o justificant de pagament.
  
Tercera. Beneficiaris
  
Podran ser beneficiaris de les ajudes regulades en aquestes bases els jóvens i parelles de jóvens residents a la Comunitat Valenciana. A aquest efecte:
  
1. La condició de jove la donarà la pertinença a la franja d'edat compresa entre els 18 i els 30 anys complits a data 31 de desembre de 2004. No obstant això, també podran sol·licitar les ajudes els jóvens menors de 18 anys que en la dita data ja hagen aconseguit l'emancipació.
  
2. La condició de parella exigirà que hi haja entre ambdós un vincle matrimonial o una unió de fet en els termes que estableix la Llei 1/2001, de 6 d'abril, de la Generalitat Valenciana, per la qual es regulen les unions de fet, abans de la data d'acabament del termini de presentació de les sol·licituds.
  
En el segon supòsit, la unió de fet haurà d'estar inscrita en el Registre d'Unions de Fet de la Comunitat Valenciana (carrer de l'Historiador Chabàs, 2, de València; carrer Major, 78, de Castelló de la Plana, i avinguda del Doctor Gadea, 10, d'Alacant) o se n'haurà d'haver sol·licitat la inscripció abans de l'acabament del termini de presentació de les sol·licituds; en aquest cas la resolució que es dicte quedarà condicionada a l'efectivitat de la dita inscripció abans del pagament de l'ajuda.
  
3. La residència a la Comunitat Valenciana exigirà que els beneficiaris estiguen empadronats a l'habitatge per al lloguer del qual sol·liciten l'ajuda.
  
En el cas d'estrangers, hauran de ser residents a Espanya, amb residència temporal o permanent, tot això d'acord amb el que disposen els articles 29 i 30 bis de la Llei Orgànica 4/2000, d'11 de gener, sobre Drets i Llibertats dels Estrangers a Espanya i la seua Integració Social, en la redacció donada per la Llei Orgànica 14/2003, de 20 de novembre.
  
Quarta. Requisits dels beneficiaris
  
Els sol·licitants de les ajudes regulades en la present ordre, juntament amb les condicions que estableix la base tercera, hauran de reunir els requisits següents:
  
1. Obtindre uns determinats ingressos anuals propis en les quanties i amb el sistema de delimitació i de càlcul que a continuació s'exposen:
  
1.1 Quantia dels ingressos anuals propis
  
a) Jóvens individualment, tant si ocupen l'habitatge tots sols com si el comparteixen amb altres persones: que durant l'exercici 2003 hagen obtingut uns ingressos anuals propis de 1.900 euros a l'any, com a mínim, sense superar, en tot cas, la quantitat màxima d'11.500 euros anuals. Posat que el sol·licitant tinga al seu càrrec un o més menors, la quantitat màxima serà de 13.000 euros anuals.
  
b) Parelles de jóvens: que durant l'exercici 2003 hagen obtingut uns ingressos anuals conjunts propis de 3.800 euros, com a mínim, sense superar, en tot cas, la quantitat màxima de 23.000 euros a l'any. Posat que la parella o algun dels membres tinga al seu càrrec un o més menors, la quantitat màxima serà de 26.000 euros anuals.
  
1.2 Determinació dels ingressos
  
A l'efecte del que disposa la present base, es consideraran ingressos els rendiments i les imputacions de rendes que entren a formar part del «Saldo net de rendiments i imputacions de rendes»; tot això d'acord amb la definició i les delimitacions que estableix la Llei 40/1998, de 9 de desembre, de l'Impost sobre la Renda de les Persones Físiques i Altres Normes Tributàries.
  
La determinació dels ingressos anuals propis computables per a la concessió de les ajudes es farà de la manera següent:
  
a) En el cas dels sol·licitants que hagen presentat declaració o sol·licitud de devolució per l'impost sobre la renda de les persones físiques, es considerarà ingressos anuals propis la quantitat resultant de sumar a l'import del «Saldo net de rendiments i imputacions de rendes» (casella número 30; model D-100 declaració IRPF) l'import de la reducció de caràcter general que estableix l'article 18 de la Llei 40/1998, de 9 de desembre, de l'Impost sobre la Renda de les Persones Físiques i Altres Normes Tributàries (casella número 6; model D-100 declaració IRPF) i l'import de les reduccions que estableix l'article 30 de la mateixa llei (caselles número 325 o 425 o 516 o 619, segons procedisca; model D-100 declaració IRPF). Quan la declaració de l'impost sobre la renda de les persones físiques presentada per jóvens individualment siga conjunta, els ingressos anuals resultants de l'anterior operació es dividiran entre dos.
  
b) En el cas dels sol·licitants que, obtenint ingressos propis, no estiguen obligats a declarar i no hagen sol·licitat la devolució de l'impost sobre la renda de les persones físiques, es consideraran ingressos anuals propis els ingressos nets declarats per les persones sol·licitants i acreditats en la forma que preveu la base cinquena 2 de la present ordre. Quan no es puguen determinar les despeses deduïbles, als ingressos íntegres, se'ls aplicarà una reducció del 6%.
  
En cap dels casos no es conceptuaran com a ingressos propis les donacions d'aquelles persones amb les quals es tinga parentiu de consanguinitat fins al quart grau o d'afinitat fins al segon grau.
  
2. No ser propietaris de cap habitatge a la localitat on estiga ubicat l'habitatge llogat. No obstant això, en cas d'adquisició d'un habitatge durant l'any 2004, es podrà optar a la subvenció per als mesos de l'any esmentat anteriors al mes en què es formalitze la compravenda de l'habitatge.
  
3. No tindre parentiu de consanguinitat fins al quart grau, ni d'afinitat fins al segon grau, amb l'arrendador, ni ser descendents de l'arrendatari.
  
4. No conviure amb ascendents.
  
Cinquena. Sol·licitud i acreditació de les condicions i dels requisits
  
1. La sol·licitud s'emplenarà en el model que figura en l'annex II. El model normalitzat de sol·licitud també estarà a disposició de les persones sol·licitants a les seus de l'Institut Valencià de la Joventut d'Alacant (rambla de Méndez Núñez, 41, 03944), de Castelló de la Plana (carrer dels Orfebres Santalínea, 2, 12554) i de València (carrer de l'Hospital, 11, 46478), o s'hi podrà accedir a través de la pàgina web de l'Institut Valencià de la Joventut (adreça: www.ivaj.es).
  
2. La sol·licitud haurà d'anar acompanyada de la documentació següent:
  
2.1 En el cas de jóvens:
  
a) A l'efecte d'acreditar-ne la personalitat i l'edat i, si escau, la residència a l'Estat espanyol:
  
- Document nacional d'identitat en el cas d'espanyols.
  
- Document d'identitat o passaport nacional vàlid en vigor en el cas de nacionals dels estats membres de la Unió Europea o d'altres estats que formen part de l'acord sobre l'espai econòmic europeu inclosos en els supòsits que preveu l'article 6.1 del Reial Decret 178/2003, de 14 de febrer.
  
- Targeta de residència a Espanya en la resta de casos.
  
b) En el supòsit de menors emancipats: certificat del registre civil que acredite l'emancipació, d'acord amb el que estableix l'article 318 del Codi Civil, o, si no n'hi havia, document firmat pels pares del sol·licitant en què conste llur consentiment a la vida independent del fill de conformitat amb el que preveu l'article 319 del Codi Civil.
  
c) Certificat d'empadronament a l'habitatge llogat per al qual es sol·licita l'ajuda.
  
d) En els supòsits a què es refereix la base primera d), paràgrafs segon i tercer, certificat d'empadronament de totes les persones que ocupen l'habitatge per al qual es sol·licita l'ajuda.
  
e) En el cas d'aquells sol·licitants que hagen presentat declaració o sol·licitud de devolució per l'impost sobre la renda de les persones físiques: declaració o certificat de la sol·licitud de devolució que incloga els càlculs efectuats per l'administració, en ambdós casos referits a l'exercici 2003. En la declaració de l'impost sobre la renda de les persones físiques haurà de constar la certificació mecànica o, si no n'hi ha, la signatura autoritzada. En cas de presentació telemàtica s'haurà d'aportar juntament amb la declaració de l'impost, el document de «Ingrés/sol·licitud de devolució», en què figure la data i l'hora de la presentació i el codi electrònic generat.
  
f) En el cas d'aquells sol·licitants que, obtenint ingressos propis, no estiguen obligats a declarar i no hagen sol·licitat la devolució per l'impost sobre la renda de les persones físiques: certificat expedit per l'Agència Estatal d'Administració Tributària en què conste que la persona interessada no ha presentat declaració de l'impost sobre la renda de les persones físiques ni sol·licitud de devolució pel mateix impost, i també les dades sobre ingressos en relació amb tal impost que dispose l'esmentada administració tributària relatius a l'exercici 2003.
  
- Quan la persona interessada dispose d'altres ingressos no inclosos en el certificat expedit per l'Agència Estatal d'Administració Tributària, els justificarà mitjançant l'aportació de les nòmines, els certificats bancaris i d'altres justificants documentals, relatius a l'exercici 2003.
  
- Únicament i exclusivament quan tots o part dels ingressos obtinguts no es puguen justificar per cap de les formes anteriors, la justificació es farà mitjançant una declaració responsable de la persona sol·licitant en què s'especifiquen i es detallen els ingressos obtinguts durant l'any 2003 i la seua procedència.
  
g) Declaració responsable, que s'inclou en el model de sol·licitud, signada per la persona sol·licitant, en què consten els punts següents:
  
- No ser propietari de cap habitatge a la localitat on estiga ubicat l'habitatge llogat.
  
- No tindre parentiu de consanguinitat fins al quart grau, ni d'afinitat fins al segon grau amb l'arrendador, ni ser descendent de l'arrendatari.
  
- Estar ocupant com a habitatge aquell per al qual es sol·licite subvenció.
  
- No conviure amb ascendents.
  
h) Contractes d'arrendament formalitzats per escrit que estigueren vigents l'any 2004. Cas que les despeses de comunitat i d'administració, i també les que es produïsquen en concepte de contribucions, imposts i arbitris, estiguen incloses en el preu de l'arrendament que figure en el contracte i no hi consten desglossades, declaració conjunta de l'arrendador i de l'arrendatari en què s'expresse l'import anual de les esmentades despeses.
  
i) Declaració responsable d'altres subvencions sol·licitades o concedides per altres administracions o organismes públics o privats, tant nacionals com internacionals, pel mateix concepte i per al mateix habitatge, signada per la persona sol·licitant (s'inclou en el model de sol·licitud).
  
j) Cas que la persona sol·licitant tinga al seu càrrec un o més menors d'edat, documentació acreditativa d'aquesta circumstància, d'acord amb el que disposa la normativa vigent.
  
k) Tots els rebuts o justificants del pagament del lloguer abonats durant l'any 2004.
  
l) Fitxa de dades bancàries emplenada per l'entitat bancària en la qual es sol·licite l'ingrés de la subvenció.
  
2.2 En el cas de parelles de jóvens i, si s'escau, referit als dos membres de la parella.
  
a) A l'efecte d'acreditar-ne la personalitat i l'edat i, si s'escau, la residència a l'Estat espanyol:
  
- Document nacional d'identitat en el cas d'espanyols.
  
- Document d'identitat o passaport nacional vàlid en vigor en el cas de nacionals dels estats membres de la Unió Europea o d'altres estats que formen part de l'Acord sobre l'Espai Econòmic Europeu inclosos en els supòsits que preveu l'article 6.1 del Reial Decret 178/2003, de 14 de febrer.
  
- Targeta de residència a Espanya en la resta de casos.
  
b) Certificat de matrimoni o d'inscripció en el Registre d'Unions de Fet de la Comunitat Valenciana (carrer de l'Historiador Chabàs, 2, de València; carrer Major, 78, de Castelló de la Plana, o avinguda del Doctor Gadea, 10, d'Alacant), o certificat d'haver-ne fet la sol·licitud.
  
c) Certificat d'empadronament a l'habitatge llogat per al qual es sol·licita l'ajuda.
  
d) En el cas d'aquells sol·licitants que hagen presentat declaració o sol·licitud de devolució per l'impost sobre la renda de les persones físiques: declaració o certificat de la sol·licitud de devolució que incloga els càlculs efectuats per l'administració, en ambdós casos referits a l'exercici 2003. En la declaració de l'impost sobre la renda de les persones físiques haurà de constar la certificació mecànica o, si no n'hi ha, la signatura autoritzada. En cas de presentació telemàtica s'haurà d'aportar juntament amb la declaració de l'impost, el document de «Ingrés/sol·licitud de devolució», en què figure la data i l'hora de la presentació i el codi electrònic generat
  
e) En el cas d'aquells sol·licitants que, obtenint ingressos propis, no estiguen obligats a declarar i no hagen sol·licitat la devolució per l'impost sobre la renda de les persones Físiques: certificat expedit per l'Agència Estatal d'Administració Tributària en què conste que la persona interessada no ha presentat declaració de l'impost sobre la renda de les persones físiques ni sol·licitud de devolució pel mateix impost, i també les dades sobre ingressos en relació amb aquest impost que dispose l'esmentada administració tributària relatius a l'exercici 2003.
  
- Quan la persona interessada dispose d'altres ingressos no inclosos en el certificat expedit per l'Agència Estatal d'Administració Tributària, els justificarà mitjançant l'aportació de les nòmines, certificats bancaris i altres justificants documentals, relatius a l'exercici 2003.
  
- Únicament i exclusivament quan tots o part dels ingressos obtinguts no es puguen justificar per cap de les formes anteriors, la justificació es farà mitjançant una declaració responsable de la persona sol·licitant en què s'especifiquen i es detallen els ingressos obtinguts durant l'any 2003 i la seua procedència.
  
f) Declaració responsable (s'inclou en el model de sol·licitud), signada per ambdós membres de la parella, en què consten els punts següents:
  
- No ser propietari de cap habitatge a la localitat on estiga ubicat l'habitatge llogat.
  
- No tindre parentiu de consanguinitat fins al quart grau, ni d'afinitat fins al segon grau amb l'arrendador, ni ser descendents de l'arrendatari.
  
- Estar ocupant com a habitatge aquell per al qual es sol·licite subvenció.
  
- No conviure amb ascendents.
  
g) Contractes d'arrendament formalitzats per escrit que estigueren vigents l'any 2004. Cas que les despeses de comunitat i d'administració, i també les que es produïsquen en concepte de contribucions, imposts i arbitris, estiguen incloses en el preu de l'arrendament que figure en el contracte i no hi consten desglossades, declaració conjunta de l'arrendador i de l'arrendatari en què s'expresse l'import anual de les dites despeses.
  
h) Declaració responsable, signada per ambdós membres de la parella, d'altres subvencions sol·licitades o concedides per altres administracions o organismes públics o privats, tant nacionals com internacionals, pel mateix concepte i per al mateix habitatge (s'inclou en el model de sol·licitud).
  
i) Cas que algun dels membres de la parella tinga al seu càrrec un o més menors d'edat, documentació acreditativa d'aquesta circumstància, d'acord amb el que disposa la normativa vigent.
  
j) Tots els rebuts o justificants del pagament del lloguer abonats durant l'any 2004.
  
k) Fitxa de dades bancàries emplenades per l'entitat bancària en la qual es sol·licite l'ingrés de la subvenció.
  
3. Tota la documentació a què es refereix la present base que no es presente en document original haurà de ser confrontada. En cas contrari, es considerarà no presentada, després del requeriment d'esmena d'acord amb el que estableix l'apartat 2 de la base setena de la present ordre.
  
4. Només s'admetrà una sol·licitud per peticionari. En el cas que se'n presenten diverses, la persona sol·licitant, després del requeriment de la unitat instructora, haurà de triar-ne una en el termini que a l'efecte es concedisca. En cas contrari, es considerarà que opta per la presentada en primer lloc.
  
Sisena. Presentació i termini
  
1. Les sol·licituds es podran presentar al Registre de l'Institut Valencià de la Joventut (carrer de l'Hospital, 11, València, 46744), al de les unitats territorials d'Alacant (rambla de Méndez Núñez, 41 03256) i de Castelló de la Plana (carrer dels Orfebres Santalínea, 2, 12406); o en qualsevol dels llocs que preveu l'article 38.4 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1.829/1999, de 3 de desembre, en sobre obert, per tal que l'exemplar destinat a l'Institut Valencià de la Joventut siga datat i segellat abans de ser certificat. Cas que la sol·licitud no estiga datada i segellada per l'oficina de Correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
  
2. El termini de presentació de sol·licituds serà d'un mes comptador a partir de l'endemà del dia en què tinga lloc la publicació de la present ordre en el Diari Oficial de la Generalitat Valenciana. L'incompliment d'aquest termini determinarà la no-admissió de la sol·licitud.
  
Setena. Tramitació
  
1. La instrucció del procediment correspondrà al Servei de Gestió i Planificació de Programes de l'Institut Valencià de la Joventut, que podrà demanar a la persona sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
  
2. Si la sol·licitud no reuneix els requisits exigits o no inclou la documentació que d'acord amb aquesta ordre siga exigible, es notificarà a la persona sol·licitant perquè, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 10 dies, comptadors a partir de l'endemà de la recepció de la notificació, n'esmene la falta o hi adjunte els documents preceptius, amb indicació que, si no ho fera en el termini previst, es considerarà que ha desistit de la seua petició, després de la resolució del director general de l'Institut Valencià de la Joventut que prèviament s'haurà de dictar en els termes que preveu l'article 42 de la susdita llei.
  
3. Les esmenes podran presentar-se al Registre de l'Institut Valencià de la Joventut (carrer de l'Hospital, 11, València, 46470), al de les unitats territorials d'Alacant (rambla de Méndez Núñez, 41 03606) o de Castelló (carrer dels Orfebres Santalínea, 2, 12278); o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de Correus corresponent s'haurà de fer d'acord amb el que disposa l'article 31 del Reial Decret 1.829/1999, de 3 de desembre, en sobre obert, per tal que l'exemplar destinat a l'Institut Valencià de la Joventut siga datat i segellat abans de ser certificat. Cas que l'esmena no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
  
4. El Servei de Gestió i Planificació de Programes elevarà, al director general de l'Institut Valencià de la Joventut, una proposta de resolució que contindrà una relació dels sol·licitants per als quals es proposa la concessió de subvenció i la seua quantia, i també d'aquells per als quals es proposa la denegació o el desistiment de la subvenció sol·licitada.
  
Huitena. Resolució
  
1. El director general de l'Institut Valencià de la Joventut, a la vista de la proposta del Servei de Gestió i Planificació de Programes, resoldrà les sol·licituds d'ajudes presentades a l'empara del que disposa aquesta ordre. La resolució haurà de ser motivada i s'hi faran constar les raons, i en tot cas els fonaments de la resolució que s'adopte hauran de quedar acreditats en el procediment.
  
2. El termini màxim de resolució i de notificació serà de sis mesos comptadors a partir de l'endemà del dia en què acabe el termini de presentació de sol·licituds. Si transcorregut el dit termini no s'hi haguera dictat resolució expressa, les sol·licituds presentades podran considerar-se desestimades, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Tot això sense perjuí de l'obligació de resoldre i de notificar que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La resolució de la convocatòria es publicarà en el Diari Oficial de la Generalitat Valenciana, i també en el tauler d'anuncis dels serveis centrals de l'Institut Valencià de la Joventut (carrer de l'Hospital, 2 i 11 de València) i en els de les unitats territorials d'Alacant (rambla de Méndez Núñez, 41) i de Castelló (carrer dels Orfebres Santalínea, 2).
  
4. L'eficàcia de la concessió de les ajudes quedarà supeditada al compliment dels termes i de les condicions de la concessió. La no-presentació de la documentació que preveu la base desena de la present convocatòria en el termini establit donarà lloc a la pèrdua de la subvenció i consegüent revocació.
  
Novena. Obligacions dels beneficiaris
  
Són obligacions dels beneficiaris:
  
a) Destinar l'habitatge llogat a domicili habitual.
  
b) Acreditar davant de l'Institut Valencià de la Joventut la realització de l'activitat i el compliment dels requisits i de les condicions que determinen la concessió o el gaudi de l'ajuda, en la forma en què es determina en la present ordre.
  
c) Comunicar a l'Institut Valencià de la Joventut la sol·licitud d'ajudes, per a la mateixa finalitat, a altres administracions o organismes públics o privats, tant nacionals com internacionals, i també la concessió.
  
d) Sotmetre's a les actuacions de control financer que corresponen a la Intervenció General, quant a les subvencions i ajudes concedides.
  
e) De conformitat amb el que estableix l'Ordre de 30 de maig de 1996, de la Conselleria d'Economia i Hisenda, i en cas de ser exigible, acreditar, prèviament al cobrament, que en el moment de l'atorgament de l'ajuda es trobaven al corrent de les seues obligacions tributàries i davant de la Seguretat Social.
  
f) Complir totes les obligacions que estiguen previstes per al règim de subvencions i ajudes públiques, que siguen aplicables a aquesta ordre, de conformitat amb el que disposa el Text Refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991, del Consell de la Generalitat Valenciana, i la resta de legislació concordant i d'aplicació.
  
Deu. Pagament
  
1. El pagament d'aquestes ajudes s'efectuarà en una sola vegada. Les parelles que, juntament amb la sol·licitud de participació en la present convocatòria, només hagueren aportat la sol·licitud d'inscripció en el Registre d'Unions de Fet de la Comunitat Valenciana, hauran de presentar el certificat d'inscripció.
  
El certificat d'inscripció en el Registre d'Unions de Fet de la Comunitat Valenciana haurà de ser original o còpia confrontada. En cas contrari es considerarà no presentat, després del requeriment d'esmena d'acord amb el que estableix l'apartat 2 de la base setena de la present ordre.
  
2. El termini màxim de presentació de la documentació exigida en l'apartat anterior serà de 20 dies hàbils comptadors a partir de l'endemà del dia en què tinga lloc la publicació de la resolució de la present convocatòria en el Diari Oficial de la Generalitat Valenciana.
  
Onze. Revocació de l'ajuda
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o organismes públics o privats, tant nacionals com internacionals, podrà donar lloc a la modificació de la resolució de concessió.
  
2. L'incompliment per part de la persona beneficiària dels requisits i de les condicions que donaren lloc a l'atorgament de l'ajuda, i també la no-presentació de la documentació que assenyala la base desena d'aquesta ordre en el termini establit a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de la persona interessada a l'audiència.
  
Dotze. Reintegrament de les quantitats obtingudes
  
1. L'import de les subvencions regulades en aquestes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions o organismes públics o privats, tant nacionals com internacionals, supere el cost de l'activitat que durà a terme la persona beneficiària.
  
En aquest cas, quan l'ajuda principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat duta a terme.
  
2. Així mateix, procedirà el reintegrament de les quantitats percebudes i l'exigència de l'interés de demora des del moment del pagament de la subvenció, d'acord amb el procediment instruït a l'efecte, en què es garantirà el dret de la persona interessada a l'audiència, en els casos que preveu l'article 37 de la Llei 38/2003, de 17 de novembre, General de Subvencions.
  
Tretze. Acceptació de les bases
  
La participació en la present convocatòria implica l'acceptació de les bases que la regulen.
  
Catorze. Impugnació de les bases
  
Contra les bases de la present convocatòria es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí de la possibilitat d'interposar qualsevol altre recurs que es considere oportú.